EUROOPA KOMISJON Brüssel,18.6.2021 COM(2021) 332 final 2021/0160(NLE) Ettepanek: NÕUKOGU RAKENDUSOTSUS Luksemburgi taaste- ja vastupidavuskavale antud hinnangu heakskiitmise kohta {SWD(2021) 159 final}



2021/0160 (NLE) Ettepanek: NÕUKOGU RAKENDUSOTSUS Luksemburgi taaste- ja vastupidavuskavale antud hinnangu heakskiitmise kohta EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse Euroopa Parlamendi ja nõukogu 12. veebruari 2021. aasta määrust (EL) 2021/241, millega luuakse taaste- ja vastupidavusrahastu, eriti selle artiklit 20, võttes arvesse Euroopa Komisjoni ettepanekut ning arvestades järgmist: (1)COVID-19 puhangul on olnud häiriv mõju Luksemburgi majandusele. 2019. aastal oli Luksemburgi sisemajanduse koguprodukt (SKP) elaniku kohta 328 % ELi keskmisest. Komisjoni 2021. aasta kevadprognoosi kohaselt vähenes Luksemburgi reaalne SKP 2020. aastal 1,3 % ning peaks 2020. ja 2021. aastal kumulatiivselt suurenema 3,1 %. Keskpika perioodi majanduslikke näitajaid mõjutavate pikemaajaliste aspektide seas on eelkõige suhteliselt madal tööjõus osalemise määr, eriti eakamate töötajate hulgas, ja oskustööliste nappus, mida süvendab kinnisvarahindade tõus, mis takistab ettevõtetel täielikult ära kasutada rohe- ja digiüleminekuga seotud majanduse mitmekesistamise võimalusi. (2)9. juulil 2019 ja 20. juulil 2020 esitas nõukogu Euroopa poolaasta raames Luksemburgile soovitused. Eelkõige soovitas nõukogu i) võtta kõik vajalikud meetmed, et pandeemiaga tõhusalt toime tulla, majandust käimas hoida ja selle taastumist toetada, ning kui majandustingimused seda võimaldavad, järgida eelarvepoliitikat, mille eesmärk on saavutada keskpikal perioodil usaldusväärne eelarvepositsioon ja tagada võla kestlikkus, suurendades ühtlasi investeeringuid; tugevdada tervishoiusüsteemi vastupidavust, tagades tervishoiutöötajate piisava kättesaadavuse, ning kiirendada reforme, et täiustada tervishoiusüsteemi juhtimist ja e-tervishoidu. ii) leevendada kriisi mõju tööhõivele, pöörates erilist tähelepanu tööturul raskes olukorras olevatele inimestele; iii) tagada ettevõtete, eelkõige VKEde ja füüsilisest isikust ettevõtjate likviidsust toetavate meetmete tulemuslik rakendamine, kiirendada investeerimisküpsete avaliku sektori investeerimisprojektide elluviimist, edendada erainvesteeringuid, et toetada majanduse taastumist, keskenduda investeeringute tegemisel rohe- ja digiüleminekule, eelkõige säästvale transpordile ja kestlikele ehitistele ning energia puhtale ja tõhusale tootmisele ja kasutamisele, aidates kaasa majanduse CO2 heite järkjärgulisele vähendamisele, ning edendada innovatsiooni ja digiüleminekut eelkõige ettevõtlussektoris. iv) tagada rahapesuvastase raamistiku tulemuslik järelevalve ja jõustamine usaldusfondi- ja äriühinguteenuseid ning investeerimisteenuseid osutavate spetsialistide suhtes, samuti hoogustada meetmete võtmist seoses maksusüsteemi elementidega, mis hõlbustavad agressiivset maksuplaneerimist, eriti välismaale tehtavate maksete kaudu. Olles taaste- ja vastupidavuskava esitamise ajal hinnanud nende riigipõhiste soovituste rakendamisel tehtud edusamme, leiab komisjon, et soovitus võtta kooskõlas üldise vabastusklausliga kõik vajalikud meetmed pandeemiale tõhusalt reageerimiseks ning majanduse ja selle taastumise toetamiseks on täielikult täidetud. Märgatavat edu on saavutatud seoses soovitusega toetada ettevõtete likviidsust ja soovitusega kiirendada majanduse hoogsama taastumise nimel investeerimisküpsete avaliku sektori investeerimisprojektide elluviimist. (3)[Euroala majanduspoliitikat käsitlevas nõukogu soovituses kutsuti euroala liikmesriike üles võtma meetmeid, sealhulgas taaste- ja vastupidavuskavade kaudu, et muu hulgas tagada taastekava toetav poliitiline hoiak ja suurendada lähenemist, vastupidavust ning kestlikku ja kaasavat majanduskasvu. Nõukogu soovituses soovitati ka tugevdada riiklikke institutsioonilisi raamistikke, et tagada makromajanduse stabiilsus, viia lõpule majandus- ja rahaliit ning tugevdada euro rahvusvahelist rolli.] [Kui nõukogu soovitust ei ole komisjoni rakendusotsuse vastuvõtmise ajaks vastu võetud, tuleb põhjendus kustutada]. (4)30. aprillil 2021. aastal esitas Luksemburg vastavalt määruse (EL) 2021/241 artikli 18 lõikele 1 komisjonile oma riikliku taaste- ja vastupidavuskava. See esitati pärast konsultatsioone, mis viidi läbi kohalike ja piirkondlike omavalitsuste, sotsiaalpartnerite, kodanikuühiskonna organisatsioonide, noorteorganisatsioonide ja muude asjaomaste sidusrühmadega kooskõlas riikliku õigusraamistikuga. Riiklik vastutus taaste- ja vastupidavuskavade eest on aluseks nende edukale rakendamisele, kestvale mõjule riiklikul tasandil ja usaldusväärsusele Euroopa tasandil. Kõnealuse määruse artikli 19 kohaselt on komisjon hinnanud taaste- ja vastupidavuskava asjakohasust, tulemuslikkust, tõhusust ja sidusust kooskõlas kõnealuse määruse V lisas esitatud hindamissuunistega. (5)Taaste- ja vastupidavuskavade eesmärk peaks olema määrusega (EL) 2021/241 loodud taaste- ja vastupidavusrahastu ning nõukogu määrusega (EL) 2020/2094 COVID-19 kriisi järgse taastumise toetuseks loodud Euroopa Liidu taasterahastu üldeesmärkide täitmine. Need peaksid tugevdama liidu majanduslikku, sotsiaalset ja territoriaalset ühtekuuluvust, panustades määruse (EL) 2021/241 artiklis 3 osutatud kuude sambasse. (6)Liikmesriikide taaste- ja vastupidavuskavade rakendamine kujutab endast kogu liidu ühist investeerimis- ja reformidealast jõupingutust. Nende reformide ja investeeringute koordineeritud ja samaaegse rakendamise ning piiriüleste projektide elluviimise kaudu tugevdavad need reformid ja investeeringud üksteist vastastikku ning avaldavad positiivset ülekanduvat mõju kogu liidus. Seega tuleneb umbes kolmandik rahastu mõjust liikmesriikide majanduskasvule ja töökohtade loomisele teistest liikmesriikidest ülekanduvast mõjust. Kuue samba rakendamisele kaasa aitav tasakaalustatud lahendus (7)Vastavalt määruse (EL) 2021/241 artikli 19 lõike 3 punktile a ja V lisa punktile 2.1 sisaldab taaste- ja vastupidavuskava suures ulatuses (hinne A) liikmesriigi majanduslikule ja sotsiaalsele olukorrale vastavaid mitmekülgseid ja piisavalt hästi tasakaalustatud lahendusi, mis aitavad asjakohasel moel kaasa kõigi kuue, määruse (EL) 2021/241 artiklis 3 osutatud samba rakendamisele, võttes arvesse asjaomase liikmesriigi eriomaseid probleeme ja rahalise toetuse suurust.

(8)Luksemburg on oma taaste ja vastupidavuskavas esitanud mitmesuguseid investeeringuid ja reforme. Lisaks kavatseb Luksemburg täiendada määrusega (EL) 2021/241 ette nähtud toetust, kasutades kavas sisalduvate investeeringute ja reformide rakendamiseks täiendavaid riiklikke vahendeid. Selline täiendavaid riiklikke vahendeid kaasav struktuur võimaldab Luksemburgil hõlmata meetmeid, mis aitavad mõistlikul määral kaasa kõnealuse määruse artiklis 3 osutatud kuue samba rakendamisele, hoolimata piiratud maksimaalsest rahalisest toetusest. (9)Luksemburgi meetmete valikus on pandud suurt rõhku rohe- ja digiüleminekule, 60,9 % kliimameetmetesse ja 31,6 % digivaldkonda, mis on oluliselt rohkem kui kehtestatud miinimumeraldised (vastavalt 37 % ja 20 %). Samuti on taaste- ja vastupidavuskava keskkonnahoidlikkust käsitlevad komponendid üldjoontes kooskõlas Luksemburgi riikliku energia- ja kliimakavaga, samal ajal kui mõned kavas esitatud projektid on ka osa laiemast strateegiast, näiteks teadmistepõhist majandust käsitlev projekt. Taaste- ja vastupidavuskaval on suhteliselt tugev sotsiaalne mõõde (oskused, tervishoid ja eluase), soodustades seeläbi majanduslikku, sotsiaalset ja territoriaalset ühtekuuluvust. Kõikide või suure osa riigipõhistes soovitustes kindlaks tehtud probleemide lahendamine (10)Vastavalt määruse (EL) 2021/241 artikli 19 lõike 3 punktile b ja V lisa punktile 2.2 peaks taaste- ja vastupidavuskava aitama eeldatavasti tõhusalt lahendada kõiki probleeme või suurt osa probleemidest (hinne A), mis on kindlaks tehtud Luksemburgile esitatud asjakohastes riigipõhistes soovitustes, sealhulgas nende eelarveaspektides, või probleeme, mis on kindlaks tehtud muudes asjakohastes dokumentides, mille komisjon on Euroopa poolaasta raames ametlikult vastu võtnud. (11)Soovitusi, mis käsitlevad pandeemiale reageerimist viivitamatute eelarvepoliitika meetmete kaudu, võib pidada Luksemburgi taaste- ja vastupidavuskava kohaldamisalast välja jäävateks, vaatamata asjaolule, et Luksemburg on üldiselt 2020. ja 2021. aastal asjakohaselt ja piisavalt reageerinud viivitamatule vajadusele majandust eelarveliste vahenditega toetada ja teinud seda kooskõlas üldise vabastusklausli sätetega. (12)Kava sisaldab ulatuslikke teineteist tugevdavaid reforme ja investeeringuid, mis aitavad tõhusalt lahendada kõiki või suurt osa Luksemburgile 2019. ja 2020. aasta Euroopa poolaastal esitatud riigipõhistes nõukogu soovituses kirjeldatud majanduslikke ja sotsiaalseid probleeme, mis käsitlevad i) tööturupoliitikat (vajadustele mittevastavuse probleemi lahendamine, eakamate töötajate tööalase konkurentsivõime suurendamine), ii) tervishoiusüsteemi vastupidavust, iii) elamispindade arvu suurendamist, iv) roheüleminekut (investeeringud taastuvenergia tootmisse, säästvasse transporti ning looduskeskkonda ja elurikkusesse), v) digiüleminekut (elanikkonna ühendatuse ja digioskuste parandamine ning ettevõtete ja avaliku halduse asutuste digiteerimise edendamine), vi) rahapesuvastase raamistiku tulemuslikku järelevalvet ja jõustamist. (13)Olulise panuse oskuste arendamisse annavad tööotsijatele ja lühendatud tööajaga töötavatele töötajatele mõeldud kutseõppe programmidesse tehtavad investeeringud. Need kutseõppe programmid peaksid ka aitama leevendada kriisi mõju tööhõivele. Kava sisaldab ka täiendavat reformi, mille raames tuleks kõige paljutõotavamate ametite jaoks välja töötada täiendavad kutseõppe programmid. (14)Loodetakse, et tervishoiusüsteemi vastupidavust ja juhtimist aitavad tugevdada reformid ja investeeringud, mille eesmärk on lahendada mõned Luksemburgi tervishoiusektori struktuursed probleemid (tervishoiutöötajate puudus ja vajadus suurendada tervishoiusüsteemi tõhusust) eelkõige selle digiteerimise kaudu. Reform, mille eesmärk on mitmete tervishoiutöötajate pädevusi käsitlevate õigusaktide uuestisõnastamine, peaks suurendama tervishoiukutsealade populaarsust ning tegelema meditsiinitöötajate puudusega praegu, kui nõudlus hooldusteenuste järele on suurenemas. Investeeringud peaksid aitama kaasa ka tervishoiusektori digiteerimisele, pidades silmas just koostalitusvõimet. Tervishoiukutsealade ühtse digiregistri abil peaks saama hallata kogu Luksemburgi tervishoiutöötajate andmeid, teha lühikesi kuni keskpika kestusega demograafilisi prognoose ning selgitada paremini välja vajadused tervishoiutöötajate järele erialade ja geograafiliste piirkondade kaupa. Samuti peaks see aitama ennetada spetsialistide nappust. Tervishoiutöötajate koormust saab vähendada ka kaugkonsultatsioonide arendamise kaudu, mis vähendab ühtlasi füüsilise reisimise vajadust COVID-19 pandeemia kontekstis. (15)Taaste- ja vastupidavuskava peaks aitama parandada transpordi säästlikkust. See hõlmab reformi, mille eesmärk on edendada heiteta või vähese heitega sõidukite ostmist hankeasutustes ja -üksustes, ning investeeringut elektrisõidukite laadimispunktide võrgu laiendamiseks kogu riigis. (16)Looduskeskkonna ja elurikkuse kaitseks innustatakse omavalitsusi investeerima oma linna-, avatud, vee- ja metsapiirkondade looduskeskkonna ja elurikkuse seisundi parandamisse. (17)Pakkumise suurenemist eluasemeturul tuleks toetada investeeringute ja reformidega, eelkõige stiimulite tõhustamise ja ehitamistõkete kõrvaldamise kaudu. Eluasemepakti uuestisõnastamine peaks motiveerima omavalitsusi taskukohaseid eluasemeid looma. Taastuvenergia tootmine Neischmelzi investeerimisprojekti raames peaks toetama uue elamurajooni loomist ja aitama kaasa puhtale energiatootmisele. (18)Taaste- ja vastupidavuskava hõlmab investeeringuid digiteerimisse ja innovatsiooni ning selle eesmärk on digiüleminek. Koolitusprogrammides „FutureSkills“ ja „Digital Skills“ pannakse rõhku digioskuste arendamisele. Investeeringud tervishoiutöötajate koostalitusvõimelise digiregistri loomisse ja kaugmeditsiini peaksid toetama tervishoiu digiteerimist. Andmepõhise majanduse edendamise meetmed peaksid tugevdama isikuandmete turvalisust, rakendades väga uuenduslikke üliturvalisi kvantkommunikatsiooni lahendusi. Avaliku halduse asutuste ja nende teenuste tulemuslikkust ja tõhusust tuleks suurendada nende digiteerimise ja koostalitusvõime parandamise kaudu. (19)Kava sisaldab ka mitmeid reforme, millega toetatakse riigipõhise soovituse täitmist, mille kohaselt kutsuti Luksemburgi üles tagama rahapesuvastase raamistiku tulemuslik järelevalve ja jõustamine usaldusfondi- ja äriühinguteenuseid ning investeerimisteenuseid osutavate spetsialistide suhtes. Nende reformide eesmärk on tugevdada rahapesuvastast raamistikku ja selle jõustamist, kasutada paremini juriidilisi isikuid puudutavaid registreeritud andmeid, mõista paremini rahapesu ja terrorismi rahastamisega kaasnevaid riske, mis on sihtotstarbeliste leevendusmeetmete alus, ning selgitada kohaldatavaid karistusi. Lisaks vaadatakse läbi usaldusfondi- ja äriühinguteenuste osutajate suhtes kohaldatav kord ja tugevdatakse seda asjaomaste õigusaktide muutmisega. (20)Kava sisaldab 1. märtsil 2021. aastal jõustunud seadusandlikku meedet, mis keelab maksualast koostööd mittetegevatesse jurisdiktsioonidesse makstavate litsentsitasude ja intressimaksete mahaarvamise. See meede vastab aga 2019. aastal nõukogu tasandil saavutatud kokkuleppe rakendamisele, mida kohaldatakse kõikide liikmesriikide suhtes, vaatamata sellele, kas neile on Euroopa poolaasta raames antud soovitus agressiivse maksuplaneerimise küsimusega tegeleda. Panus kasvupotentsiaali, töökohtade loomisse ning majanduslikku, sotsiaalsesse ja institutsionaalsesse vastupidavusse (21)Vastavalt määruse (EL) 2021/241 artikli 19 lõike 3 punktile c ja V lisa punktile 2.3 aitab taaste- ja vastupidavuskava eeldatavasti mõjusalt (hinne A) tugevdada Luksemburgi majanduse kasvupotentsiaali, luua uusi töökohti, suurendada majanduse, sotsiaalvaldkonna ja institutsionaalset vastupidavust, mille eelduseks on hästi toimiv siseturg, aidata kaasa Euroopa sotsiaalõiguste samba rakendamisele, sealhulgas laste- ja noortepoliitika edendamise abil, ning leevendada COVID-19 kriisi majandus- ja sotsiaalmõju ning suurendada sellega liidus majanduslikku, sotsiaalset ja territoriaalset ühtekuuluvust ja lähenemist. (22)Komisjoni talituste tehtud simulatsioonide kohaselt on kava abil võimalik suurendada Luksemburgi SKPd 2026. aastaks 0,5–0,8 %. Taaste- ja vastupidavuskava sisaldab suurt hulka reforme ja investeeringuid, mis käsitlevad kriisi mõju, tugevdavad Luksemburgi kasvupotentsiaali ning majanduslikku, sotsiaalset ja institutsionaalset vastupidavust. Kavasse kuuluvad investeeringud ja reformid peaksid soodustama majanduse taastumist kooskõlas rohe- ja digiüleminekuga. Samuti loodetakse, et need aitavad kaasa oskustööliste püsiva nappuse probleemi lahendamisele, mis on majanduskasvu ja investeeringuid piirav tegur, eriti info- ja kommunikatsioonitehnoloogia ning tervishoiu valdkonnas. Eelkõige sisaldab kava mitut meedet, mis pakuvad tööotsijatele pidevaid veebipõhiseid digi- ja muid tulevikku suunatud oskusi arendavaid programme, mille on töökoha leidmise võimaluste suurendamiseks välja töötanud reformitud tööhõive arendamise amet (ADEM). Eeldatavasti aitavad laiema digitaalse juhtimisstrateegia muud meetmed edendada digitaalset integratsiooni erasektoris, seades kesksele kohale eelkõige kasutajate kogemused. Kavas sisalduvad meetmed toetavad ka eluaseme paremat kättesaadavust, keskkonnahoidlikumaid ja tõhusamaid transpordisüsteeme ning tervishoiusüsteemi paremat kättesaadavust ja kvaliteeti. (23)Taaste- ja vastupidavuskavas nähakse ette olulisi investeeringuid sotsiaalsete probleemide lahendamiseks ja sotsiaalse sidususe parandamiseks ning haavatavate rühmade integreerimiseks. Eelkõige on kava ühe meetme siht eakamate töötajate tööturul osalemise edendamine ja selliste inimeste tööturule integreerimise hõlbustamine, kellel kõige tõenäolisemalt puuduvad ajakohased digioskused. Kava eesmärk on saavutada 2030. aastaks üks Euroopa sotsiaalõiguste samba ELi tegevuskava peamistest eesmärkidest, mille kohaselt peaks 2030. aastaks igal aastal koolitusel osalema vähemalt 60 % kõigist täiskasvanutest. Lisaks peaksid tervishoiusüsteemi tugevdavatest investeeringutest kasu saama kõige haavatavamad inimesed. Samuti peaks see aitama kaasa Euroopa sotsiaalõiguste samba rakendamisele ja sotsiaalsele sidususele, parandades tervishoiuteenuste kättesaadavust alateenindatud piirkondades. Olulise kahju ärahoidmise põhimõte (24)Vastavalt määruse (EL) 2021/241 artikli 19 lõike 3 punktile d ja V lisa punktile 2.4 tagatakse taaste- ja vastupidavuskavaga eeldatavasti, et ükski taaste- ja vastupidavuskavas sisalduv reformide ja investeerimisprojektide elluviimise meede (hinne A) ei kahjusta oluliselt keskkonnaeesmärkide saavutamist Euroopa Parlamendi ja nõukogu määruse (EL) 2020/852 artikli 17 tähenduses (olulise kahju ärahoidmise põhimõte).

(25)Luksemburgi taaste- ja vastupidavuskava sisaldab iga meetme süstemaatilist hindamist vastavalt olulise kahju ärahoidmise põhimõttele. Esitatud teabe põhjal saab hinnata, kas meetmed on kõnealuse põhimõttega kooskõlas, esitades näiteks põhjendused kehtiva ELi ja Luksemburgi õigusraamistiku kohaldamise üksikasjade kohta, et vältida olulise kahju tekitamist. Panus roheüleminekusse, sealhulgas elurikkuse edendamisse (26)Vastavalt määruse (EL) 2021/241 artikli 19 lõike 3 punktile e ja V lisa punktile 2.5 sisaldab taaste- ja vastupidavuskava meetmeid, mis aitavad suures ulatuses (hinne A) kaasa roheüleminekule, sealhulgas elurikkusele, või sellest tulenevate probleemide lahendamisele. Kliimaeesmärkide saavutamist toetavad meetmed moodustavad 60,9 % kava kogueraldisest, mis on arvutatud vastavalt määruse (EL) 2021/241 VI lisas esitatud metoodikale. Vastavalt määruse (EL) 2021/241 artiklile 17 on taaste- ja vastupidavuskava kooskõlas riikliku energia- ja kliimakavaga aastateks 2021–2030. (27)Luksemburgi taaste- ja vastupidavuskavas pööratakse suurt tähelepanu roheüleminekule. Selle valdkonna projektidesse suunatakse märkimisväärne osa investeeringutest. Kava sisaldab meedet, mis seisneb taastuvenergia tootmisvõimsuse uuenduslikus kasutuselevõtus konkreetses kohas. Luksemburg kehtestab elektrisõidukite laadimispunktide toetuskava. Samuti toetatakse elurikkuse kaitse ja taastamise meetmeid valitsuse ja omavalitsuse vaheliste konventsioonide kaudu. Muud küsimused, nagu hoonete energiatõhusaks renoveerimine, ei ole üheski investeerimismeetmes olulisel kohal ja seda põhjendatakse suures osas maksimaalse rahalise toetuse väiksusega. Sama kehtib ka ühistranspordi taristu arendamise kohta, millega Luksemburg siiski tegeleb määruse (EL) 2021/241 alusel antavast toetusest sõltumatult. (28)Üldiselt eeldatakse, et kavas kirjeldatud meetmetel on roheüleminekule püsiv mõju. Loodetakse, et need aitavad oluliselt kaasa riiklike kliima- ja energiaeesmärkide saavutamisele, mis on sätestatud Luksemburgi riiklikus energia- ja kliimakavas, mis nõuab lisameetmeid. Samuti peaksid need aitama kaasa ELi 2030. aasta energia- ja kliimaeesmärkide ning 2050. aasta kliimaneutraalsuse eesmärgi saavutamisele. Panus digiüleminekusse (29)Vastavalt määruse (EL) 2021/241 artikli 19 lõike 3 punktile f ja V lisa punktile 2.6 sisaldab taaste- ja vastupidavuskava meetmeid, mis aitavad suures ulatuses (hinne A) kaasa digiüleminekule või sellest tulenevate probleemide lahendamisele. Digieesmärkide saavutamist toetavad meetmed moodustavad 31,6 % kava kogueraldisest, mis on arvutatud vastavalt määruse (EL) 2021/241 VII lisas esitatud metoodikale. (30)Osa Luksemburgi taaste- ja vastupidavuskavas sisalduvatest meetmetest aitavad kaasa digiüleminekule. Mitme investeeringu eesmärk on avaliku halduse asutuste ja nende pakutavate teenuste ning tervishoiusüsteemi digiteerimine, et suurendada nende tulemuslikkust, tõhusust ja koostalitusvõimet. Kava hõlmab ka investeeringuid põhiliste ja kõrgema taseme digioskuste arendamisse. See peaks edendama digiteerimist ja innovatsiooni ning aitama kaasa tööturu nõudluse rahuldamisele. (31)Luksemburgi taaste- ja vastupidavuskava sisaldab ka meetmeid digiüleminekust tulenevate probleemide lahendamiseks. Üks sisalduvatest investeeringutest on kvanttehnoloogial põhineva üliturvalise sidetaristu arendamine, mis peaks edendama isikuandmete turvalisust, mis on ülemineku suur probleemkoht. Kava eesmärk on ka tööhõiveameti (Tööhõive Arengu Amet, ADEM) digiteerimine, et parandada ametiasutuste tõhusust tööturu vajaduste rahuldamise tagamisel. Püsiv mõju (32)Vastavalt määruse (EL) 2021/241 artikli 19 lõike 3 punktile g ja V lisa punktile 2.7 on taaste- ja vastupidavuskaval Luksemburgile eeldatavasti suures ulatuses (hinne A) püsiv mõju. (33)Luksemburgi kavas ette nähtud investeeringute ja reformide rakendamine on kavandatud täiendava hoovana, mis toetab Luksemburgi pikaajaliste eesmärkide saavutamisel. Kavas esitatud meetmed keskenduvad uuenduslikule ja säästvale majandustegevusele, millel on oluline kasutuspotentsiaal. Luksemburg mitmekesistab paljude uuenduslike projektide kaudu oma majandustegevust, luues uusi investeerimisvõimalusi ja asudes vastupidavama majanduskasvu kursile. Lisaks on taaste- ja vastupidavuskava eesmärk reageerida asjakohaselt praegusele tervisekriisile, mis tõenäoliselt süvendab olemasolevat ebavõrdsust. Kava püsivat mõju saab suurendada ka kava ja muude programmide, kaasa arvatud ühtekuuluvuspoliitika fondidest rahastatavate programmide koostoime kaudu. (34)Taaste- ja vastupidavuskava kõik kolm sammast taotlevad poliitikavaldkondade struktuurimuutusi. Digioskusi edendavate algatuste eesmärk on tugevdada ja mitmekesistada tööotsijate ja lühendatud tööajaga töötavate töötajate kutseoskusi, keskendudes eelkõige digioskuste arendamisele. Pikemas perspektiivis peaksid kavas sisalduvad reformid, mis käsitlevad elukestva õppe edendamist ja koolituste vastavusse viimist tööturu vajadustega, muutma tööturu vastupidavamaks. Kavas sisalduvad meetmed peaksid aitama parandada tervishoiusektori vastupidavust ja suutlikkust, tegeledes tervishoiutöötajate ja tervishoiu valdkonna oskuste nappusega ning edendades tervishoiusektori, sealhulgas kaugmeditsiini, juhtimist ja digiteerimist. Transpordi CO2 heite vähendamist kiirendavad meetmed peaksid mõjutama positiivselt roheüleminekut, edendades taastuvate energiaallikate kasutamist ja luues uusi keskkonnahoidlikke töökohti. Et edendada läbipaistvamat ja õiglasemat majandust, on kavas sisalduvate reformide eesmärk ka tugevdada rahapesu ja terrorismi rahastamise vastase võitluse õigus- ja järelevalveraamistikku. Seega võib oodata, et reformid ja investeeringud toovad asjaomastesse poliitikavaldkondadesse kaasa püsivaid struktuurimuudatusi. Seire ja elluviimine (35)Vastavalt määruse (EL) 2021/241 artikli 19 lõike 3 punktile h ja V lisa punktile 2.8 on taaste- ja vastupidavuskavas kavandatud kord piisav (hinne A), et tagada taaste- ja vastupidavuskava, sealhulgas kavandatud ajakava, eesmärkide ja sihtide ning nendega seotud näitajate tõhus seire ja elluviimine. (36)Luksemburg on esitanud selge institutsioonilise struktuuri, ülesannete jaotuse ja aruandlusmehhanismidega tugeva auditi- ja kontrollisüsteemi, mis peaks tagama eesmärkide ja sihtide täitmise põhjaliku järelevalve. Üldist vastutust kava eest kannab rahandusministeeriumi majandus- ja eelarveküsimuste direktoraat, mis on komisjonile ühtseks kontaktpunktiks. See haldusorganina toimiv talitus vastutab ka maksetaotluste ja liidu vahendite haldaja kinnituste koostamise eest ning koordineerib ja jälgib taaste- ja vastupidavuskava rakendamist. Haldusorgan vastutab ka kogu näitajatega seonduva teabe koondamise eest, mille jaoks tehakse seal ka vastavuskontrolle ja üldisemalt kvaliteedikontrolle. Luksemburg on märkinud, et kavas kirjeldatud konkreetsete haldus- ja aruandlusnõuete täitmiseks töötatakse välja eesmärkide ja sihtide haldamise ja nendest aruandmise IT-süsteem. Vastavalt määruse (EL) 2021/241 artikli 20 lõike 5 punktile e peaks Luksemburg seda meedet rakendama, et tagada kooskõla kõnealuse määruse artikliga 22, kinnitades selle rakendamise seisu enne esimese maksetaotluse esitamist. Süsteemi auditeeritakse sihtotstarbeliselt. Aruandes tuleks analüüsida kõiki seonduvaid tuvastatud puudusi ja võetud või kavandatud parandusmeetmeid. Eelkõige peaks see tagama, et Luksemburgil on asjakohastele nõuetele vastav süsteem. Sellest lähtuvalt on kehtestatud eesmärk, mille kohaselt tagatakse süsteemi kasutuselevõtt enne esimese maksetaotluse esitamist. (37)Kava elluviimisel peaks auditeerimisasutusena tegutsema finantsinspektsioon (Inspection Générale des Finances), mis on ka jagatud eelarve täitmise auditeerimisasutus. Lähtudes Luksemburgi otsusest esitada üks maksetaotlus aastas, peaks auditeerimisasutus igal aastal tegema tegevus- ja süsteemiauditi, mille tulemusel esitatakse iga-aastane auditiaruanne. Aruandes hinnatakse, kas haldus- ja kontrollisüsteem toimib tõhusalt ning tagab piisava kindlustunde selles osas, et komisjonile esitatud maksetaotluses kirjeldatud eesmärgid ja sihid on õiged. Auditeerimisasutus on haldusorganist sõltumatu, mis tagab asjakohase ülesannete lahususe. (38)Eesmärgid ja sihid on seotud ka juba lõpuleviidud meetmetega, mis on abikõlblikud vastavalt määruse artikli 17 lõikele 2. Nende eesmärkide ja sihtide rahuldav saavutamine aja jooksul on väljamaksetaotluse põhjendamiseks nõutud. (39)Liikmesriigid peaksid tagama, et rahastu kaudu rahalise toetuse saamisest teavitatakse määruse (EL) 2021/241 artikli 34 kohaselt. Liikmesriigid võivad oma kava elluviimiseks taotleda tehnilist tuge tehnilise toe instrumendi raames. Kulud

(40)Vastavalt määruse (EL) 2021/241 artikli 19 lõike 3 punktile i ja V lisa punktile 2.9 on taaste- ja vastupidavuskavas esitatud põhjendused kava hinnangulise kogukulu summa kohta mõõdukas ulatuses (hinne B) mõistlikud ja põhjendatud, kooskõlas kulutõhususe põhimõttega ja vastavuses riigis eeldatava majandusliku ja sotsiaalmõjuga. (41)Luksemburg on andnud iga taaste- ja vastupidavuskavareformi ja investeeringu kohta selgituse ja esitanud hinnangulise kulu põhjendamiseks dokumendid. Saadud kuluteavet peetakse üldiselt täielikuks ja arusaadavaks, kuid hinde A saavutamiseks oleks tulnud mõne meetme puhul esitada täiendavaid tõendeid ja paremini selgitada nende aluseks olevaid eeldusi. Finantsinspektsioon on kontrollinud kõiki taaste- ja vastupidavuskavaga hõlmatud meetmeid, et tagada hinnanguliste kulude mõistlikkus ja usutavus. Siiski ei ole selle kontrolli kohta esitatud ühtegi tõendavat dokumenti. Saadud teabe põhjal on enamiku reformide ja investeeringute hinnangulised kulud mõõdukas ulatuses mõistlikud. Üldiselt on Luksemburg esitanud hinnanguliste kulude usutavuse hindamiseks vähe teavet varasemate ja võrreldavate kulude kohta. Esitati alates 1. veebruarist 2020 alustatud meetmeid puudutavad arved, hankedokumendid ja kavandatud investeeringute projektikavad. Seega on enamiku reformide ja investeeringute hinnangulised kulud mõõdukas ulatuses usutavad. Taaste- ja vastupidavuskava hinnanguline kogukulu on kooskõlas kulutõhususe põhimõttega ja vastavuses eeldatava majandusliku ja sotsiaalmõjuga. (42)Luksemburg esitas piisavalt teavet ja piisavaid tõendeid selle kohta, et taaste- ja vastupidavuskava reformide ja investeeringute hinnangulist kulu, mida rahastatakse määruse (EL) 2021/241 raames, ei kaeta liidult juba saadud või saadava rahasummaga. Finantshuvide kaitsmine (43)Vastavalt määruse (EL) 2021/241 artikli 19 lõike 3 punktile j ja V lisa punktile 2.10 on taaste- ja vastupidavuskavas kavandatud kord ning käesolevas otsuses sisalduvad täiendavad meetmed piisavad (hinne A), et tagada kõnealuse määruse alusel eraldatud vahendite kasutamisel korruptsiooni, pettuste ja huvide konflikti ärahoidmine, avastamine ja kõrvaldamine, ning peaksid eeldatavasti tulemuslikult vältima topeltrahastamist kõnealuse määruse alusel ja muudest liidu programmidest. See ei piira muude instrumentide ja vahendite kohaldamist liidu õiguse edendamiseks ja täitmise tagamiseks, sealhulgas korruptsiooni, pettuste ja huvide konfliktide ärahoidmiseks, avastamiseks ja kõrvaldamiseks, ning liidu eelarve kaitsmiseks vastavalt Euroopa Parlamendi ja nõukogu määrusele (EL, Euratom) 2020/2092. (44)Tõsiste rikkumiste ärahoidmise, avastamise ja kõrvaldamisega seoses kirjeldatakse kavas riigi organisatsioonilist struktuuri, mis tegeleb ülesannetega, mis tuginevad riskide kindlakstegemisele, kohustustele ja sellele, kuidas pettusi, korruptsiooni ja huvide konflikti kõikjal, kus need aset leiavad, ära hoitakse, avastatakse ja kõrvaldatakse. Kinnitatud on ka komisjoni pakutava ühise andmekaeve- ja riskihindamisvahendi kasutamine. Kontrollide tulemustest tuleks teha kokkuvõte kulude kontrolli käigus koostatavas aruandes. Kõik kavas kirjeldatud liidu finantshuvide kaitse menetlused ei ole veel aga kehtestatud ja eeldatavasti saab see tehtud 2021. aasta neljandaks kvartaliks. Vastavalt määruse (EL) 2021/241 artikli 20 lõike 5 punktile e peaks Luksemburg neid menetlusi rakendama, et tagada kooskõla kõnealuse määruse artikliga 22, kinnitades nende rakendamise seisu enne esimese maksetaotluse esitamist. Eelkõige peaks see tagama, et Luksemburgil on asjakohastele nõuetele vastav süsteem. Sellest lähtuvalt on kehtestatud eesmärk, mille kohaselt tagatakse liidu finantshuvide kaitse enne esimese maksetaotluse esitamist. (45)Korruptsiooni ennetamiseks ja finantshuvide kaitseks rakendatakse konkreetseid riigihanke-eeskirjade järgimise kontrollimeetmeid. Finantsinspektsiooni auditeerimisviis peaks põhinema iga-aastasel süsteemiauditil, mis hõlmab kehtivat eesmärke ja sihte käsitlevat aruandlussüsteemi ning pettuste, huvide konflikti, korruptsiooni ja topeltrahastamise ärahoidmise, avastamise ja kõrvaldamise sisekontrollisüsteemi, ja iga-aastasel piisava valimiga tegevusauditil. Kava sidusus (46)Vastavalt määruse (EL) 2021/241 artikli 19 lõike 3 punktile k ja V lisa punktile 2.11 sisaldab kava suures ulatuses (hinne A) reformide ja avaliku sektori investeerimisprojektide elluviimise meetmeid, millega tagatakse sidus tegevus. (47)Luksemburgi taaste- ja vastupidavuskava koosneb kaheksast komponendist, milles investeeringud ja reformid on tasakaalustatult ühendatud. Kõikide komponentide meetmed on sidusalt kombineeritud ja loovad kava ülejäänud komponentidega koostoimet. Sel viisil tugevdavad ja täiendavad kavas sisalduvad investeeringud ja reformid üksteist olenemata sellest, kas need kuuluvad samasse komponenti või eri komponentidesse, ning ükski meede ei ole vastuolus teisega ega vähenda selle tulemuslikkust. Võrdsus (48)Võrdseid võimalusi, mis väljenduvad kõigi võrdses juurdepääsus avaliku halduse menetlustele ja koolitustele, ning e-kaasatust on peamiselt käsitletud komponentides 1A („Oskuste omandamine, ümberõpe ja oskuste täiendamine“) ja 3B („Avaliku halduse nüüdisajastamine“). Nendesse komponentidesse kuuluvate meetmete kavandamisel on erilist tähelepanu pööratud vähemate digioskustega inimestele, eakatele ja inimestele, kellel ei ole nutitelefoni. Lisaks tagavad komponenti 1B („Tervishoiusüsteemi vastupidavuse suurendamine“) kuuluvad investeeringud kaugmeditsiini teenuse kättesaadavuse telefoni ja e-posti teel, et kindlustada vähemate digioskustega ja eakamate inimeste e-kaasatus. Komponendis 1C („Taskukohaste ja kestlike sotsiaaleluruumide pakkumise suurendamine“) sisalduva eluasemepakti 2.0 reformi eesmärk on teha eluase paremini kättesaadavaks väikese sissetulekuga leibkondadele, kellel on eraturul eluaseme ostmise või üürimisega raskusi. Julgeolekualane enesehindamine (49)Julgeolekualast enesehindamist ei esitatud, kuna Luksemburg ei pidanud seda vastavalt määruse (EL) 2021/241 artikli 18 lõike 4 punktile g asjakohaseks. Piiriülesed ja mitut riiki hõlmavad projektid (50)Taaste- ja vastupidavuskava kohaselt eraldatakse märkimisväärne summa investeeringuks kvantkommunikatsiooni taristusse, mis kuulub Euroopa kvantkommunikatsiooni taristu algatuse (EuroQCI) alla. Selline sihtotstarbeline rahastamine ja investeerimine on suunatud uuendatud Euroopa tööstusstrateegias määratletud strateegilisele valdkonnale ning see aitab suurendada suutlikkust ja on vastupidavuse suurendamise alus. Nii luuakse Luksemburgis uus kõrgtasemel eksperditeadmiste ja arenenud digitehnoloogia valdkonna töökohtadega ökosüsteem. See hõlmab ka külgnevate riiklike kvantkommunikatsiooni võrkude vahel piiriüleste ühenduste loomist ja kasutuselevõttu. Konsulteerimisprotsess (51)Taaste- ja vastupidavuskava projekt esitati Euroopa Parlamendi rahandus- ja eelarvekomisjonile, kelle tagasiside on aidanud kava lõplikult vormistada. Pärast seda, kui valitsus kava vastu võttis, esitati see asjaomastele parlamendikomisjonidele ja täiskogule. Parlamendiliikmed esitasid oma seisukohad enne ametlikku esitamist toimunud arutelul. Taaste- ja vastupidavuskava projekt on esitatud ka sotsiaalpartneritele, kes on avaldanud oma arvamust kavas kajastatavate prioriteetide kohta. Pärast seda, kui valitsus oli kava vastu võtnud, tehti sotsiaalpartneritele uus ettekanne. Kõigi asjaomaste osalejate vastutuse tagamiseks on oluline kaasata kogu kavas sisalduvate investeeringute ja reformide elluviimise perioodil kõik asjasse puutuvad kohalikud ametiasutused ja sidusrühmad, sealhulgas sotsiaalpartnerid. Positiivne hinnang (52)Pärast seda kui komisjon on andnud Luksemburgi taaste- ja vastupidavuskavale positiivse hinnangu ja leidnud, et kava vastab rahuldavalt määruses (EL) 2021/241 sätestatud hindamiskriteeriumitele, tuleks vastavalt kõnealuse määruse artikli 20 lõikele 2 sätestada käesolevas otsuses kava elluviimiseks vajalikud reformid ja investeerimisprojektid, asjakohased eesmärgid, sihid ja näitajad ning summa, mille liit on kava elluviimiseks tagastamatu rahalise toetusena kättesaadavaks teinud.